16 Go tswa foo Paulo o bolela gore batho ba ba godileng sentle ‘bokgoni jwa bone jwa go lemoga bo thapisiwa ka go dirisiwa gore bo farologanye se se siameng le se se sa siamang.’ Jaanong re fitlha mo go se e leng kgangkgolo fano. Mafoko a a reng “ba bokgoni jwa bone jwa go lemoga bo thapisiwang” totatota a kaya “go thapisa dirwe tsa kutlo (jaaka mojiminasi).” (Kingdom Interlinear Translation) Mojiminasi yo o setswerere mo sedirisiweng sengwe, a ka kgona go tsapoga ka ponyo ya leitlho ka tsela e go bonalang e sa kgorelediwe ke maatlakgogedi kana melao e mengwe ya tlholego. O kgona go laola ditokololo tsa gagwe ka botlalo, e bile o kgona go lemoga sentle tsela e a tshwanetseng go tsapoga ka yone gore a wetse motshameko wa gagwe ka katlego. O kgona go dira dilo tseno tsotlhe ka go ithapisa le go nna a ikatisa a sa kgaotse.